Janse van Vuuren het Maandag gesê sy is hartseer, maar tevrede met die uitkoms. Sy is vir niemand kwaad nie. "Ek sou graag die plekkie hier nog vir die steen wou gehad het. Dit was 'n geskenk vir Victoriabaai in Junie 2019. Dit was nie 'n grafsteen vir Lucas nie."
Dit was eindelik ook nie 'n gedenksteen nie. Die idee was om dit deel te maak van 'n kunsroete as mense die KKNK op Oudtshoorn en ook Hartenbos besoek en ook oor die woorde van sy liedjie, Victoriabaai.
"Ek dink Lucas sou dit nog geniet het om op so 'n manier vir die mense te sê hoe mooi hul plekkie is. Almal kon dit sien. Die woorde van sy liedjie is so tipies. Victoriabaai is die mooiste plekkie."
Sy het begrip dat van die inwoners 'n slegte ondervinding met die gedenkstene en kissies gehad het. Sy het bygevoeg: "Ek is bly dinge het so uitgedraai. Ek sluit met die neersit van die blom die hoofstuk van die gedenksteen af. Ek sal nog steeds blomme daar kom neersit as ek hier kom."
Janse van Vuuren het haar dank teenoor Stols en Langer uitgespreek. "Hul bydrae om in te spring en te help, was 'n riem onder die hart. Gerda Stols was 'n steunpilaar in die storm wat losgebars het oor die gedenksteen."